Weerlig staak spel in KimberleyFoto: @GriquasRugby/Twitter Tik enige rugbyondersteuner met ŉ veertjie om. Nadat die Lions se kragmeting in die Superrugby Unlocked-reeks teen die Vrystaat-Cheetahs ŉ paar weke gelede nie kon plaasvind nie vanweë die Covid-19-pandemie, is die Goue Leeus se Curriebekerwedstryd Saterdag in Kimberley teen Griekwas weens weerlig gestaak en toe afgelas. Sal dinge ooit weer na normaal kan terugkeer wanneer die koronavirus hopenlik wyk of ŉ entstof gevind word? Sal rugby weer voor toeskouers gespeel kan word en hoeveel ander wedstryde kan dalk ook in die gedrang kom omdat daar nou in die somermaande rugby gespeel word? In Kimberley was die Leeus met 20-17 voor toe die donker onweerswolke saamgepak het en die weerligstrale geblits het. Volgens die reëls moes almal kleedkamer toe ná 48 minute. Griekwas was vroeg voor nadat HJ Luus, Eduan Keyter en John Verity-Amm drieë gedruk het. Die Leeus het teruggeveg ná twee drieë deur Courtnal Skosan asook ŉ strafdrie nadat Griekwas herhaaldelik op hul doellyn oortree het. Met Griekwas op die aanval het die skeidsregter, Marius van der Westhuizen, die wedstryd tot halt geroep omdat daar weerlig binne een kilometer van die stadion geslaan het. Volgens die reëls moes daar binne 30 minute ŉ besluit gemaak word of spel hervat kon word, maar aangesien die swaar weer nie gewyk het nie, was daar geen ander keuse nie. Die vraag is nou: Sou Griekwas, of die Leeus, nie die toestande (saam of teen ŉ sterk wind) kon benut het nie? Wat van die plaasvervangersbanke wat ŉ verskil kon maak? Maar as is mos maar verbrande hout. Punte: Leeus 20 (13): Drieë: Courtnall Skosan (2), Strafdrie (7 punte). Strafdoel: Elton Jantjies Griekwas 17 (17): Drieë: HJ Luus, Eduan Keyter, James Verity-Amm. Doelskop: Tinus de Beer.